Агенцијата за заштита на правото на слободен пристап до информациите од јавен карактер, врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанска асоцијација за унапредување на инклузивноста во градовите и градските простори „Хумани градови“ Скопје поднесена против Општина Штип, по предметот Барање за пристап до информации од јавен карактер, на 09.11.2022 година, го донесе следното

**Р Е Ш Е Н И Е**

1. Жалбата изјавена од од Граѓанска асоцијација за унапредување на инклузивноста во градовите и градските простори „Хумани градови“ Скопје поднесена против Општина Штип, заведена во Агенцијата под бр.08-267 на 25.10.2022 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Граѓанска асоцијација за унапредување на инклузивноста во градовите и градските простори „Хумани градови“ Скопје, како што се наведува во Жалбата на 05.10.2022 година, преку електронска пошта поднела Барање за пристап до информации од јавен карактер до Општина Штип, по предметот Барање за пристап до информации од јавен карактер, со кое побарала по е-маил да и се достави фотокопија од следната информација:

## “1. Согласно член 20, став (3) од Правилникот за интервенции и третман на бездомните кучиња (44/21) и член 9, став (3) од Правилникот за техничките услови за прифатилиштата (141/10), од Агенцијата за храна и ветеринарство бараме од Општина Штип да ни ја достави евиденцијата согласно форматот утврден од член 20, став (1) од Правилникот за интервенции и третман на бездомните кучиња (44/21) и член 9, став (1) од Правилникот за техничките услови за прифатилиштата (141/10) за бројот на третирани кучиња од страна на прифатилиштето со регистарски број КУ-ПК-0002 во споственост на БСЦ Тодор Велков – Куманово, за периодот од 1.7.2022 година до денот на доставување на ова барање.

## Со цел избегнување на недоразбирања, ве молиме да се запаси форматот на доставување на информациите, а согласно законската обврска за водење на евиденција од страна на прифатилиштата. Упатуваме на тоа дека Општина Штип, односно надлежните служби во општината, како договорен орган има обврска да ја поседува оваа евиденција, како би се извршила соодветна проверка на доставените фактури за извршени услуги од страна на прифатилиштето и следствено нивно плаќање од страна на општината.“

## Постапувајќи по оваа Барање, Имателот на информации на 17.10.2022 година, до Барателот доставил Одговор на барање, со кој одговор одбива да му ги достави баранаите информации на барателот повикувајќи се на тоа дека не ја поседуваат бараната информација, ниту имаат обврска да ја поседуваат.

## Незадоволен од добиениот Одговор, Барателот на информацијата на 25.10.2022 година поднесе Жалба до Агенцијата, заведена во Агенцијата под бр.08-276. Во Жалбата е наведено дека: “...Во одговорот Општина Штип се изјасни дека врши “увид и контрола во евиденцијата на прифатилиштето при доставување на фактура за извршени услуги, но не ја поседува евиденцијата за да ви ја достави на увид“. Сметаме дека е неодговорно Општина Штип да не поседува копии од побараната евиденција во нивната архива, а притоа да исплаќа средства од буџетот на општината према економскиот оператор исклучиво врз основ на „увид“. Следсвено Општина Штип, ниту ги доставила побараните информации, ниту ги побарала овие информации од економскиот оператор со кого има склучено рамковна спогодба, ниту пак го препратила барањето до имателот на информациите согласно член 18, став (1) од ЗСПИЈК.“

Агенција, преку е-маил заведен под бр.08-276 од 26.10.2022 година, ја препрати Жалбата до Општина Штип и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер и расположливите предметни списи, ја разгледа Жалбата изјавена од барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Согласно член 3 алинеја 2 од Законот за слободен пристап до информации од јавен карактер **„информација од јавен карактер“** е информација во која било форма што ја создал или со која располага имателот на информацијата согласно со неговите надлежности.

Во случај, ако Имателот на информации не располага ниту ја создал бараната информација е должен да донесе решение со образложение на истото.

Согласно член 20 став 1 од Законот за слободен пристап до информации од јавен карактер „Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Од горенаведениот член произлегува дека, Имателот на информации наместо да достави до барателот Одговор на барање, бил должен да постапи согласно членот 20 од истиот Закон и да донесе Решение во врска со Барањето. Имателот на информации е должен да постапи согласно одредбите на Законот за слободен пристап до информации од јавен карактер како Lex specialis во областа на слободниот пристап.

Во конкретниот случај, Имателот на информации доколку не располага со бараните информации бил должен да постапи согласно член 18 став 1 од Законот за слободен пристап до информации од јавен карактер.

Согласно член 18 од Законот за слободен пристап до информации од јавен карактер ако имателот на информации кој што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.

При повторното постапување по предметот, имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**